‘7 plaasaanvalle binne 24 uur’ by Onderstepoort wek kommer(Argieffoto) Altesaam sewe voorvalle van plaasaanvalle in ŉ 15 km-radius in die omgewing van die Onderstepoort-kleinhoewes in Pretoria is rede tot bitter groot kommer. Dít volgens John Moodey, die DA se woordvoerder oor gemeenskapsveiligheid in Gauteng, wat sê voorvalle van gewapende roof, poging tot huisroof en poging tot moord is na die aanvalle by die Pretoria-Noord-polisiestasie aanhangig gemaak. In een van die voorvalle het twee mense kopbeserings opgedoen en in ŉ afsonderlike voorval is ŉ 18-jarige seun in die nek geskiet. “Die voorvalle is net ŉ paar van talle wat aandui dat boere onder beleg is deur misdadigers. Tog doen die ANC-geleide regering niks om hul veiligheid te verseker nie. “Vir veels te lank al vra die DA Gauteng se ANC-geleide regering om iets aan die veiligheid van landelike gemeenskappe te doen omdat die vorige ingrypings wat die regering voorgestel het, weinig tot geen sukses gehad het nie,” het Moodey gesê. Die party het ook ŉ mosie in die Gautengse provinsiale wetgewer ter tafel gelê oor gewelddadige misdaad in die provinsie, veral teen diegene in landelike gebiede. Die DA het ook ŉ beroep op die LUR vir gemeenskapsveiligheid, Faith Mazibuko, gedoen om ondersoek na die aanvalle te prioritiseer en die polisie met bykomende hulpbronne toe te rus sodat hulle in ŉ beter posisie is om boerderygemeenskappe te beskerm.